[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 27.11.2007

COM(2007) 754 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ

Δεύτερη έκθεση σχετικά με την εφαρμογή της οδηγίας για τα προϊόντα καπνού

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Ορισμοί (άρθρο 2) 3

3. Μέγιστη περιεκτικότητα των τσιγάρων σε πίσσα, σε νικοτίνη και σε μονοξείδιο του άνθρακα (άρθρο 3) 4

4. Μέθοδοι μέτρησης (άρθρο 4) και σήμανση προϊόντων ως προς την περιεκτικότητα 4

4.1. Μέτρηση της περιεκτικότητας σε πίσσα, νικοτίνη και μονοξείδιο του άνθρακα 4

4.2. Εργαστήρια 5

4.3. Δίκτυο «GoToLab» 5

5. Σήμανση (άρθρο 5) 6

5.1. Προειδοποιήσεις μέσω κειμένου 6

5.2. Έγχρωμες φωτογραφίες 6

6. Συστατικά (άρθρο 6) 8

6.1. Αναφορά των συστατικών των προϊόντων καπνού 8

6.2. Διοικητική συμφωνία με το Κοινό Κέντρο Ερευνών. 8

6.3. Κανονισμός REACH 9

7. Περιγραφή του προϊόντος (Άρθρο 7) 10

8. Καπνός που λαμβάνεται από το στόμα (΄Αρθρο 8) 10

8.1. Επιστημονικές γνώμες 10

8.2. Εφαρμογή της απαγόρευσης για τον καπνό που λαμβάνεται από το στόμα. 10

9. Προσαρμογές (άρθρα 9 και 10) 11

10. Κοινός κατάλογος συστατικών (άρθρο 12) 11

11. Εισαγωγή, πώληση και κατανάλωση των προϊόντων καπνού (άρθρο 13) 12

12. Ανακύπτοντα θέματα 12

12.1. Στριφτά τσιγάρα 12

12.2. Νέα προϊόντα καπνού και νικοτίνης 14

12.2.1. Αναδυόμενη αγορά 14

12.2.2. Κανονιστική πρόκληση 14

13. Ευθύνη του παραγωγού προϊόντων 14

Εισαγωγή

Το άρθρο 11 της οδηγίας 2001/37/ΕΚ της 5ης Ιουνίου 2001[1] για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την παραγωγή, την παρουσίαση και την πώληση των προϊόντων καπνού ("οδηγία") προβλέπει την τακτική υποβολή έκθεσης εκ μέρους της Επιτροπής στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή, σχετικά με την εφαρμογή της οδηγίας. Η πρώτη έκθεση για την εφαρμογή της οδηγίας εγκρίθηκε στις 27 Ιουλίου 2005.

Η παρούσα έκθεση περιέχει τη δεύτερη αξιολόγηση της εφαρμογής της οδηγίας. Βασίζεται κατά το μεγαλύτερό της μέρος στην εργασία που διεξήγαγαν και στις πληροφορίες που παρείχαν, κατά την τελευταία διετία, τα κράτη μέλη στην κανονιστική επιτροπή για τα προϊόντα καπνού, όπως προβλέπεται στο άρθρο 10 της οδηγίας. Η έκθεση εμπεριέχει τις απόψεις των ενδιαφερομένων μερών στον τομέα της καταπολέμησης του καπνίσματος καθώς και του Ευρωπαϊκού Κοινοβουλίου και των κρατών μελών. Επισημαίνει, επίσης, τους τομείς της οδηγίας που προσφέρονται για αλλαγές ούτως ώστε να διαμορφωθεί ένα κατάλληλο πλαίσιο συζήτησης με τα κράτη μέλη και το Ευρωπαϊκό Κοινοβούλιο, προτού εξετάσει η Επιτροπή το ενδεχόμενο υποβολής επίσημης πρότασης για την τροποποίηση της οδηγίας.

Ορισμοί ( άρθρο 2)

Ο ισχύων ορισμός των συστατικών του άρθρου 2 παράγραφος 5 καλύπτει οποιαδήποτε ουσία ή οποιοδήποτε στοιχείο χρησιμοποιείται κατά την παραγωγή ή την παρασκευή ενός προϊόντος καπνού και εξακολουθεί να υπάρχει στο τελικό προϊόν, έστω και με αλλαγμένη μορφή, συμπεριλαμβανομένου του τσιγαρόχαρτου, του φίλτρου, των μελανιών και της συγκολλητικής ύλης. Δεν καλύπτει τα φύλλα καπνού ή άλλα φυσικά ή μη μεταποιημένα μέρη του φυτού του καπνού.

Ωστόσο, ο ορισμός της ΠΟΥ για το περιεχόμενο των προϊόντων καπνού καθώς και η νομοθεσία ορισμένων χωρών εκτός ΕΕ (π.χ. Καναδάς) συμπεριλαμβάνουν και τα φύλλα του καπνού. Τα τελευταία χρόνια, υποβλήθηκαν στην Επιτροπή διάφορες ερωτήσεις σχετικά με τις ραδιενεργές και λοιπές ουσίες των προϊόντων καπνού και των επιδράσεων τους στην υγεία - Ραδόνιο (Rn), Πολώνιο (Po-210), Κάδμιο (Cd), κ.λπ. Οι ερωτήσεις αφορούν όλες ανεξαιρέτως τα φύλλα καπνού. Για το λόγο αυτό, έχει αρχίσει να εξετάζεται η σκοπιμότητα της συμπερίληψης των φύλλων του καπνού και των συστατικών τους (φυσικών και/ή τεχνητών) στον ορισμό και κατ’ επέκταση η σκοπιμότητα της ρύθμισής τους από την οδηγία.

Περαιτέρω δράση

Η Επιτροπή θα εξετάσει τη σκοπιμότητα συμπερίληψης των φύλλων του καπνού και άλλων φυσικών ή μη μεταποιημένων μερών του φυτού του καπνού στον ορισμό των συστατικών. |

Μέγιστη περιεκτικότητα των τσιγάρων σε πίσσα, σε νικοτίνη και σε μονοξείδιο του άνθρακα (άρθρο 3)

Στο άρθρο 3 παράγραφος 1 της οδηγίας καθορίζεται η μέγιστη περιεκτικότητα σε πίσσα, νικοτίνη και μονοξείδιο του άνθρακα των τσιγάρων που τίθενται σε ελεύθερη κυκλοφορία στην ΕΕ. Τα όρια αυτά ισχύουν τώρα και στα 27 κράτη μέλη[2].

Στο άρθρο 3 παράγραφος 2 της οδηγίας προβλέπεται η υποχρεωτική εφαρμογή της ίδιας μέγιστης περιεκτικότητας στα τσιγάρα που παρασκευάζονται στην Ευρωπαϊκή Κοινότητα αλλά προορίζονται για εξαγωγή, το αργότερο έως την 1η Ιανουαρίου 2007. Κανένα κράτος μέλος δεν ζήτησε από την Επιτροπή παράταση της μεταβατικής περιόδου και η Επιτροπή δεν σκοπεύει να τροποποιήσει την οδηγία ως προς το σημείο αυτό.

Μέθοδοι μέτρησης (άρθρο 4) και σήμανση προϊόντων ως προς την περιεκτικότητα

Από τις συζητήσεις που διεξάχθηκαν στο πλαίσιο της πρώτης έκθεσης για την εφαρμογή της οδηγίας, προέκυψε ότι τα κράτη μέλη επιθυμούν να υπάρξει περισσότερη σαφήνεια ως προς την ερμηνεία των κατωφλίων που ορίζει η οδηγία για τη δοκιμή της περιεκτικότητας σε πίσσα, νικοτίνη και μονοξείδιο του άνθρακα καθώς και ως προς την έγκριση των εργαστηρίων για να γίνει δυνατή η ενίσχυση της μεταξύ τους συνεργασίας[3].

Μέτρηση της περιεκτικότητας σε πίσσα, νικοτίνη και μονοξείδιο του άνθρακα

Η κανονιστική επιτροπή για τα προϊόντα καπνού, που συστάθηκε με την οδηγία, συγκρότησε ομάδα εργασίας αποτελούμενη από εμπειρογνώμονες από διάφορα κράτη μέλη, το Κοινό Κέντρο Ερευνών της Επιτροπής και τον πρόεδρο του ευρωπαϊκού δικτύου εθνικών εργαστηρίων για τον καπνό και τα προϊόντα καπνού (GoToLab). Στο εγχειρίδιο «Cigarette yield measurement and some basic steps for laboratory approval»[4], που δεν έχει δεσμευτικό χαρακτήρα και το οποίο δημοσίευσε η Γενική Διεύθυνση Υγείας και Προστασίας των Καταναλωτών της Επιτροπής (ΓΔ SANCO), η ομάδα εργασίας προτείνει να οριστούν τα ανώτατα όρια που υπολογίζονται σύμφωνα με το πρότυπο ISO 8243 ως μέγιστες τιμές γύρω από τις οποίες μπορεί να κυμαίνεται το διάστημα αξιοπιστίας.

Η οδηγία προβλέπει τη δυνατότητα προσαρμογής των μεθόδων στην επιστημονική και τεχνική πρόοδο μέσω της κανονιστικής επιτροπής για τα προϊόντα καπνού. Τον Απρίλιο του 2007 η Επιτροπή πραγματοποίησε διαβουλεύσεις με την κανονιστική επιτροπή για τις θετικές και αρνητικές πλευρές των διαφόρων καθεστώτων που ισχύουν για το κάπνισμα (ISO, Massachusetts, Canadian intense, μέθοδος αντιστάθμισης). Δεν υπήρξε οριστικό συμπέρασμα, παρόλο που τα κράτη μέλη διατύπωσαν την επιθυμία τους να συνεχίσουν να χρησιμοποιούν σε υποχρεωτική βάση το τρέχον καθεστώς ΙSΟ για το κάπνισμα, μέχρι να υπάρξουν νέα στοιχεία που να αποδεικνύουν την ύπαρξη καλύτερων μεθόδων ικανών να το αντικαταστήσουν[5].

Εργαστήρια

Με βάση τα στοιχεία και τις βέλτιστες πρακτικές που έχουν συγκεντρώσει τα κράτη μέλη, η προαναφερόμενη ομάδα εργασίας πρότεινε ορισμένα κριτήρια για τα εργαστήρια που πραγματοποιούν δοκιμές και ελέγχους. Τα κριτήρια αυτά συμπεριλήφθηκαν, επίσης, στο εγχειρίδιο "Cigarette yield measurement and some basic steps for laboratory approval"4.

Δίκτυο «GoToLab»

Το δίκτυο GoToLab συστάθηκε τον Ιανουάριο του 2002 και αποτελεί το δίκτυο των ευρωπαϊκών κρατικών εργαστηρίων για τον καπνό και τα προϊόντα καπνού, με σκοπό τη διευκόλυνση της ανταλλαγής εμπειριών των εργαστηρίων καπνού της ΕΕ[6]. Το 2006 η Επιτροπή πραγματοποίησε διαβουλεύσεις με την κανονιστική επιτροπή για τους τρόπους βελτίωσης της διασύνδεσης μεταξύ της κανονιστικής επιτροπής και του δικτύου GoToLab. Τα κράτη μέλη και οι εκπρόσωποι του δικτύου GoToLab υποστήριξαν θερμά τη δημιουργία στενότερων δεσμών συνεργασίας.

Περαιτέρω δράση

Η ύπαρξη ενός δικτύου εργαστηρίων που λειτουργεί σωστά και διαθέτει τους απαραίτητους πόρους αποτελεί τη βάση για μια πιο λεπτομερή από κοινού εργασία της Επιτροπής και των κρατών μελών για τα συστατικά και τις εκπομπές των προϊόντων καπνού. Για το λόγο αυτό, η Επιτροπή δεσμεύεται να προωθήσει τη συνεργασία μεταξύ ανεξαρτήτων εργαστηρίων καπνού[7]στην ΕΕ, με σκοπό τη δημιουργία της απαραίτητης λειτουργικής βάσης για την από κοινού ανάλυση και αξιολόγηση των συστατικών του καπνού και/ή των εκπομπών καπνού. Για την καλύτερη εφαρμογή της οδηγίας θα ήταν σκόπιμο, στο πλαίσιο της επόμενης τροποποίησης της οδηγίας, να επεκταθούν οι κανονιστικές εξουσίες της Επιτροπής ούτως ώστε να καλύπτονται η ανάπτυξη κριτηρίων για την έγκριση των εργαστηρίων και άλλα μέτρα για τη βελτίωση της συνεργασίας μεταξύ εργαστηρίων και η αμοιβαία αναγνώριση. Μολονότι τα πρότυπα ISO δέχονται επικρίσεις, μέχρις στιγμής δεν υπάρχει άλλη διεθνής συμφωνία. Η Επιτροπή, επομένως, δεν προτίθεται να αναθεωρήσει τα ισχύοντα πρότυπα επί του παρόντος. Η Επιτροπή παρακολουθεί ενεργά τις επιστημονικές και τεχνολογικές εξελίξεις στον εν λόγω τομέα και θα επανέλθει στο ζήτημα αυτό, όταν επιτευχθεί μεγαλύτερη συνεννόηση σε διεθνές επίπεδο και συμφωνία ως προς τις εφαρμοζόμενες μεθόδους. Η Επιτροπή θεωρεί σημαντική την εναρμόνιση των προτύπων που χρησιμοποιούνται στην ΕΕ με τις διεθνές εξελίξεις. |

Σήμανση (άρθρο 5)

Προειδοποιήσεις μέσω κειμένου

Η εφαρμογή των προειδοποιήσεων μέσω κειμένου υπήρξε σε γενικές γραμμές ικανοποιητική, παρόλο που ορισμένα κράτη μέλη αναφέρουν ορισμένες δυσκολίες προσέγγισης όσον αφορά άλλα προϊόντα εκτός από τα τσιγάρα (π.χ. καπνός για στρίψιμο και νέα προϊόντα καπνού). Επιπλέον, η Επιτροπή έλαβε ορισμένες καταγγελίες σχετικά με την εφαρμογή του άρθρου 5 παράγραφος 6 στοιχείο ε), που προβλέπει την εκτύπωση των προειδοποιήσεων σε όλες τις επίσημες γλώσσες του κράτους μέλους στην αγορά του οποίου διατίθεται το προϊόν. Πρέπει να σημειωθεί ότι η τυπική αυτή απαίτηση αφορά όλα τα κράτη μέλη που έχουν περισσότερες από μία επίσημες γλώσσες, και ότι δεν προβλέπονται παρεκκλίσεις ή εδαφικές εξαιρέσεις (π.χ. για τους αερολιμένες). Η Επιτροπή προς το παρόν διερευνά τα θέματα αυτά ως θεματοφύλακας της συνθήκης.

Έγχρωμες φωτογραφίες

Με το άρθρο 5 παράγραφος 3 της οδηγίας εξουσιοδοτείται η Επιτροπή να εκδίδει συμπληρωματικές προειδοποιήσεις υπό μορφή έγχρωμων φωτογραφιών ή άλλων εικονογραφήσεων. Τα κράτη μέλη είναι αρμόδια να αποφασίσουν για τη χρήση εικονογραφήσεων.

Η Επιτροπή δημιούργησε βιβλιοθήκη 42 επιλεγμένων εγγράφων πηγής[8] και εκπόνησε τεχνικές προδιαγραφές για την εκτύπωση συνδυασμένων προειδοποιήσεων μέσω κειμένου και εικονογραφήσεων σε συσκευασίες διαφόρων διαστάσεων[9].

Η ΓΔ SANCO κοινοποίησε, επίσης, στα κράτη μέλη την άποψή της ότι ο τόπος εμπορίας (χώρα προορισμού) αποφασίζει για την εφαρμογή των απαιτήσεων για τις προειδοποιήσεις μέσω εικονογραφήσεων και όχι ο τόπος παραγωγής. Ενθάρρυνε, επίσης, τα κράτη μέλη, με διάφορες ευκαιρίες, να προβούν σταδιακά στην εισαγωγή προειδοποιήσεων μέσω εικονογραφήσεων σε όλα τα προϊόντα καπνού και τόνισε ότι τα κράτη μέλη μπορούν ήδη να συμπληρώσουν τις συνδυασμένες προειδοποιήσεις με ανοικτή τηλεφωνική γραμμή για το κοινό (quit-line), διευθύνσεις στο Διαδίκτυο ή άλλες οπτικές πληροφορίες σχετικά με τη στήριξη που παρέχεται σε όσους θέλουν να σταματήσουν το κάπνισμα. Τα στοιχεία αυτά πρέπει να τοποθετούνται στο χώρο που προορίζεται για τις συνδυασμένες προειδοποιήσεις[10]. Το Βέλγιο, βασιζόμενο σε αυτήν την προπαρασκευαστική εργασία, ήταν το πρώτο κράτος μέλος της ΕΕ που εισήγαγε συνδυασμένες προειδοποιήσεις το Νοέμβριο του 2006 και, από τις 10 Ιουνίου 2007, οι συνδυασμένες προειδοποιήσεις εμφανίζονται σε όλες τις συσκευασίες τσιγάρων του Βελγίου. Η εφαρμογή μέχρις στιγμής γίνεται ομαλά. Η επόμενη χώρα θα είναι η Ρουμανία, όπου οι εικονογραφήσεις θα γίνουν υποχρεωτικές τον Ιούλιο του 2008. Στο Η.Β., οι προειδοποιήσεις προβλέπεται να αρχίσουν να εμφανίζονται στις συσκευασίες των τσιγάρων από το φθινόπωρο του 2008 και στα υπόλοιπα προϊόντα καπνού το 2009. Σύμφωνα με τις πληροφορίες που διαθέτει η Επιτροπή, η Φινλανδία και η Λεττονία έλαβαν επίσης την απόφαση να επιβάλουν τη χρήση προειδοποιήσεων μέσω εικονογραφήσεων ενώ και άλλα κράτη μέλη εξετάζουν το ενδεχόμενο της εισαγωγής των προειδοποιήσεων στο άμεσο μέλλον. Η Επιτροπή συνήψε συμφωνίες για τα δικαιώματα δημιουργού με τη Νέα Ζηλανδία και την Ελβετία ώστε να τους επιτραπεί να χρησιμοποιούν τη βιβλιοθήκη εικονογραφήσεων της ΕΕ.

Η ολλανδική κυβέρνηση ανέθεσε τη διεξαγωγή μελέτης προκειμένου να εξεταστούν τα στοιχεία που δημοσιεύει ο Καναδάς, η Βραζιλία, η Αυστραλία και η Νέα Ζηλανδία για την αποτελεσματικότητα των προειδοποιήσεων μέσω εικονογραφήσεων. Η μελέτη καταλήγει στο συμπέρασμα ότι οι εικονογραφήσεις είναι πιο αποτελεσματικές από τις απλές προειδοποιήσεις μέσω κειμένου όταν πρόκειται για τη βελτίωση των γνώσεων για τις επιπτώσεις του καπνίσματος στην υγεία και για την ενδυνάμωση της βούλησης του ατόμου να σταματήσει το κάπνισμα[11].

Στα κράτη μέλη και στο Ευρωπαϊκό Κοινοβούλιο υπάρχουν πολλοί που υποστηρίζουν ότι η επισήμανση για την περιεκτικότητα σε πίσσα, νικοτίνη και μονοξείδιο του άνθρακα παραπλανεί τους καταναλωτές και πρέπει να αφαιρεθεί από τις συσκευασίες. Ορισμένα κράτη μέλη υποστηρίζουν, επίσης, την ανάγκη να γίνουν υποχρεωτικές οι συνδυασμένες προειδοποιήσεις σε όλες τις συσκευασίες καπνού, πράγμα που θα διευκολύνει την εισαγωγή τους σε όλα τα κράτη της ΕΕ. Στα κράτη μέλη και στο Ευρωπαϊκό Κοινοβούλιο υπάρχουν πολλοί που υποστηρίζουν την ανάγκη να γίνουν υποχρεωτικές οι πληροφορίες για την παύση του καπνίσματος, να αυξηθεί το μέγεθος των προειδοποιήσεων και να τοποθετούνται εικονογραφήσεις και στις δύο πλευρές της συσκευασίας.

Περαιτέρω δράση

Η Επιτροπή θεωρεί ότι όλες αυτές οι προτάσεις ανοίγουν νέες προοπτικές προβληματισμού και θα τις εξετάσει πιο αναλυτικά, ώστε στο μέλλον να γίνουν αλλαγές στην οδηγία. Οι προσεχείς κατευθυντήριες γραμμές για τη συσκευασία και την επισήμανση, σύμφωνα με τη συμφωνία-πλαίσιο της ΠΟΥ για την καταπολέμηση του καπνίσματος, θα αποτελέσουν συμπληρωματική πηγή πληροφοριών. Η Επιτροπή προς το παρόν εξετάζει τις δυνατότητες αύξησης του μεγέθους των προειδοποιήσεων, την υποχρεωτική τοποθέτηση προειδοποιήσεων μέσω εικονογραφήσεων και στις δύο πλευρές της συσκευασίας και την αντικατάσταση των ανώτατων ορίων πίσσας, νικοτίνης και μονοξειδίου του άνθρακα με πληροφορίες για τις ανοικτές τηλεφωνικές γραμμές βοήθειας και/ή άλλες ουσίες στα προϊόντα καπνού (π.χ. επισήμανση της χρήσης ΓΤΟ). |

Συστατικά (άρθρο 6)

Αναφορά των συστατικών των προϊόντων καπνού

Η κανονιστική επιτροπή συγκρότησε ομάδα εργασίας, στην οποία συμμετέχουν διάφοροι εμπειρογνώμονες από τα κράτη μέλη υπό την προεδρία της Επιτροπής, για την ανάπτυξη εναρμονισμένων μορφότυπων αναφοράς των συστατικών των προϊόντων καπνού που θα μπορούσαν να διευκολύνουν την ανάλυση και τη σύγκριση των στοιχείων που κοινοποιούν οι παραγωγοί καπνού. Αναπτύχθηκαν δύο σειρές μορφότυπων: Μια σειρά με όλες τις πληροφορίες για τα συστατικά που πρέπει να υποβάλουν οι παραγωγοί στους εθνικούς νομοθέτες και μια με όλες τις πληροφορίες που πρέπει να διατίθενται στο κοινό[12]. Παρόλο που, προς το παρόν, τα εν λόγω μορφότυπα δεν έχουν δεσμευτικό χαρακτήρα, καλούνται τα κράτη μέλη και οι εισαγωγείς να τα χρησιμοποιούν. Προτιμάται η ηλεκτρονική διαβίβαση των στοιχείων. Προς το παρόν, μια ομάδα κρατών μελών αναπτύσσει μια ηλεκτρονική βάση δεδομένων για τα συστατικά των προϊόντων καπνού. Το σχέδιο αυτό προτάθηκε για συγχρηματοδότηση από το κοινοτικό πρόγραμμα δημόσιας υγείας 2007.

Διοικητική συμφωνία με το Κοινό Κέντρο Ερευνών.

Η ΓΔ SANCΟ υπέγραψε διοικητική συμφωνία με το Κοινό Κέντρο Ερευνών της Επιτροπής το 2006, προκειμένου να υποστηρίξει την Επιτροπή και τα κράτη μέλη στην εργασία τους για τα συστατικά των προϊόντων καπνού. Η συμφωνία αυτή, με προϋπολογισμό ύψους 558.502€, θα ισχύσει για ένα έτος[13]. Προβλέπεται παράταση της συμφωνίας, με ανάλογο προϋπολογισμό, για τρία ακόμη έτη συνολικά.

Το ΚΚΕρ συγκρότησε ομάδα πραγματογνωμόνων προκειμένου να εκπονήσουν καθοδηγητικές ερωτήσεις για την ανάλυση δεδομένων των συστατικών των προϊόντων καπνού και να καταρτίσουν, σύμφωνα με τις διεθνείς εξελίξεις στον εν λόγω τομέα, έναν αρχικό πίνακα ιεράρχησης των συστατικών για περαιτέρω ανάλυση. Η ομάδα θα συζητήσει επίσης θέματα σχετικά με τον εθισμό και την ελκυστικότητα.

Κανονισμός REACH

Η εργασία για τα συστατικά στο πλαίσιο της οδηγίας συνδέεται στενά με τις εξελίξεις στο πλαίσιο του κανονισμού REACH[14], που καλύπτει τα χημικά συστατικά των προϊόντων καπνού, ακριβώς όπως και όλες τις υπόλοιπες χημικές ουσίες.Για το λόγο αυτό, τα στοιχεία για τα συστατικά του καπνού που συλλέγονται βάσει του κανονισμού REACH θα πρέπει να παρουσιάζονται συνοπτικά και να λαμβάνονται υπόψη, προκειμένου να αποφεύγονται επικαλύψεις με τις εργασίες που διεξάγονται στο πλαίσιο της οδηγίας[15].

Περαιτέρω δράση

Η Επιτροπή έχει αναλάβει τη δέσμευση να υλοποιήσει όλες τις δραστηριότητες που απαριθμούνται στη δήλωσή της για τον κανονισμό REACH[16]. Ορισμένα κράτη μέλη καθώς και ο κλάδος παραγωγής επιθυμούν να γίνει υποχρεωτική η χρήση των μορφοτύπων αναφοράς των συστατικών. Στο πλαίσιο αυτό θα πρέπει να εξεταστεί το ενδεχόμενο επέκτασης των κανονιστικών εξουσιών της Επιτροπής, με την τροποποίηση του άρθρου 9 της οδηγίας. Θα μπορούσε να εξεταστεί το ενδεχόμενο επιβολής προστίμων στον κλάδο παραγωγής εκ μέρους των κρατών μελών, λόγω μη υποβολής στοιχείων, καθώς και το ενδεχόμενο της επέκτασης των απαιτήσεων αναφοράς π.χ. συμπερίληψη του καταλόγου αναλυτέων ουσιών Hoffmann. Το Ευρωπαϊκό Κοινοβούλιο κάλεσε την Επιτροπή να προβεί σε περαιτέρω τροποποιήσεις της οδηγίας στο ψήφισμά του για την Πράσινη Βίβλο «Για μια Ευρώπη απαλλαγμένη από το κάπνισμα : στρατηγικές επιλογές σε επίπεδο ΕΕ» (εγκρίθηκε από το Ευρωπαϊκό Κοινοβούλιο στις 24 Οκτωβρίου), όπως η κατάρτιση διεξοδικού καταλόγου όλων των πρόσθετων υλών και ουσιών καπνού που περιέχονται στον καπνό τσιγάρου και η δημοσιοποίηση όλων των υφιστάμενων τοξικολογικών δεδομένων για τις πρόσθετες ύλες και τα συστατικά του καπνού τσιγάρου. Οι προτάσεις αυτές θα εξεταστούν υπό θετικό πρίσμα και αναλυτικά. Μια ακόμη αυστηρότερη προσέγγιση θα μπορούσε να είναι η πλήρης απαγόρευση πρόσθετων υλών στα προϊόντα καπνού εκτός και εάν οι παραγωγοί μπορούν να αποδείξουν ότι είναι ασφαλή. |

Περιγραφή του προϊόντος ( άρθρο 7)

Η Επιτροπή, μέχρι στιγμής, δεν έχει λάβει επίσημες καταγγελίες για την εφαρμογή του εν λόγω άρθρου. Θα εξακολουθήσει να παρακολουθεί τις εξελίξεις στο πλαίσιο της εν λόγω διάταξης και θα υποβάλει τις αναγκαίες προτάσεις εάν το κρίνει απαραίτητο.

Κ απνός ( άρθρο 8 )

Το άρθρο 8 της οδηγίας απαγορεύει την εμπορία του καπνού που λαμβάνεται από το στόμα, με την επιφύλαξη του άρθρου 151 της πράξης προσχώρησης της Αυστρίας, της Φινλανδίας και της Σουηδίας.

Επιστημονικές γνώμες

Η ΓΔ SANCO, προκειμένου να γίνουν καλύτερα κατανοητές οι επιπτώσεις στην υγεία διαφόρων άκαπνων προϊόντων καπνού και ο ρόλος τους στην παύση και στην έναρξη του καπνίσματος, ζήτησε τη γνώμη της επιστημονικής επιτροπής για τους ανακύπτοντες και τους πρόσφατα εντοπιζόμενους κινδύνους για την υγεία (ΕΑΠΕΚΥ)[17].

Στις 21 Ιουνίου 2007, η ΕΑΠΕΚΥ ενέκρινε προκαταρτική έκθεση για δημόσια διαβούλευση σχετικά με τις επιπτώσεις στην υγεία των άκαπνων προϊόντων καπνού[18]. Τα ενδιαφερόμενα μέρη καλούνται να υποβάλουν τις παρατηρήσεις τους μέσω επιγραμμικής διαβούλευσης. Η τελική έκθεση αναμένεται να δημοσιευτεί στις αρχές του 2008.

Εφαρμογή της απαγόρευσης για τον καπνό που λαμβάνεται από το στόμα .

Η απαγόρευση του καπνού που λαμβάνεται από το στόμα του άρθρου 8 έχει, κατά κανόνα, μεταφερθεί στο εθνικό δίκαιο των κρατών μελών. Ωστόσο, ο έλεγχος της λαθραίας διακίνησης και παράνομης πώλησης, ειδικά μέσω Διαδικτύου, είναι δυσχερής[19].

Περαιτέρω δράση

Η τελική επιστημονική γνώμη για τις επιπτώσεις στην υγεία των άκαπνων προϊόντων καπνού θα αποτελέσει την επιστημονική βάση για τυχόν μελλοντική απόφαση της Επιτροπής για τη διαχείριση του κινδύνου επί του θέματος αυτού. |

Προσαρμογές (άρθρα 9 και 10)

Η οδηγία αναθέτει στην Επιτροπή κανονιστικές αρμοδιότητες για την προσαρμογή των μεθόδων μέτρησης της περιεκτικότητας σε πίσσα, νικοτίνη και μονοξείδιο του άνθρακα, την προσαρμογή των προειδοποιήσεων για την υγεία και την εισαγωγή ενδείξεων για την ταυτοποίηση και την ιχνηλασιμότητα. Η οδηγία δεν παρέχει τη δυνατότητα στην Επιτροπή να καταστήσει υποχρεωτικά τα μορφότυπα αναφοράς ούτε να θεσπίσει κατάλογο κριτηρίων για την έγκριση των εργαστηρίων ούτε να θεσπίσει μέτρα για τη βελτίωση της συνεργασίας των εργαστηρίων ούτε, τέλος, να τροποποιήσει τον κοινό κατάλογο συστατικών που προβλέπεται στο άρθρο 12 της οδηγίας, μετά την κατάρτισή του. Εάν η Επιτροπή είχε τη δυνατότητα να λάβει αυτά τα μέτρα, θα ήταν δυνατή η περαιτέρω διασφάλιση της εφαρμογής της οδηγίας.

Περαιτέρω δράση

Για την καλύτερη εφαρμογή της οδηγίας, θα ήταν σκόπιμη η επέκταση των κανονιστικών αρμοδιοτήτων της Επιτροπής ούτως ώστε να καλύπτουν την κατάρτιση κριτηρίων για την έγκριση των εργαστηρίων[20], την αμοιβαία αναγνώριση και τη θέσπιση μέτρων για τη διευκόλυνση της συνεργασίας μεταξύ των εργαστηρίων που πραγματοποιούν δοκιμές και ελέγχους του καπνού, την εισαγωγή και τροποποίηση των μορφοτύπων αναφοράς για τα συστατικά και, μελλοντικά, την κατάρτιση και τροποποίηση του κοινού καταλόγου συστατικών. |

Κοινός κατάλογος συστατικών (άρθρο 12 )

Λόγω της περιορισμένης προόδου σχετικά με το άρθρο 6, η Επιτροπή δεν ήταν σε θέση να εκπονήσει πρόταση για ένα κοινό κατάλογο συστατικών. Για να γίνει κάποια αξιόλογη εργασία για τα ειδικά συστατικά, απαιτούνται ανθρώπινοι και οικονομικοί πόροι που προς το παρόν δεν είναι διαθέσιμοι.

Περαιτέρω δράση

Οι εξελίξεις στον τομέα αυτόν εξαρτώνται από την πρόοδο των εργασιών που περιγράφονται στο άρθρο 6. Στο προαναφερόμενο ψήφισμά του, το Ευρωπαϊκό Κοινοβούλιο ζήτησε από την Επιτροπή να προβεί σε περαιτέρω τροποποιήσεις της οδηγίας όσον αφορά τα συστατικά και, συγκεκριμένα, στην απαγόρευση όλων των πρόσθετων υλών για τις οποίες οι παραγωγοί ή οι εισαγωγείς δεν υποβάλλουν ολοκληρωμένες σειρές δεδομένων, στην άμεση απαγόρευση όλων των πρόσθετων υλών που προκαλούν εθισμό και όλων των πρόσθετων υλών που θεωρούνται, από τα υπάρχοντα τοξικολογικά δεδομένα, καρκινογόνες, μεταλλαξιογόνες και τοξικές για την αναπαραγωγή, ως έχουν ή ύστερα από πυρόλυση. Η Επιτροπή θα εξετάσει τις υποδείξεις αυτές. Θα εξετάσει επίσης το ενδεχόμενο συγχρηματοδότησης έρευνας για την τοξικότητα και συγκεκριμένα για τον εθισμό που προκαλούν τα συστατικά του καπνού και/ή οι εκπομπές καπνού, βάσει του ερευνητικού προγράμματος-πλαισίου. Είναι πιθανό να ακολουθήσουν και άλλα μέτρα. |

Εισαγωγή, πώληση και κατανάλωση των προϊόντων καπνού (άρθρο 13)

Διάφορα κράτη μέλη επέστησαν την προσοχή της Επιτροπής στην αυξανόμενη και επεκτεινόμενη εμπορία τσιγάρων με άρωμα καραμέλας. Τα τσιγάρα με γλυκό άρωμα συγκεντρώνουν την προτίμηση ειδικά των νέων και επομένως μπορούν να ενισχύσουν τη μύηση στο κάπνισμα. Αυτά τα είδη προϊόντων συνοδεύονται, συνήθως, από ελκυστικές, μοντέρνες συσκευασίες και σύγχρονες εμπορικές ονομασίες που προσελκύουν το ενδιαφέρον των νέων.

Σύμφωνα με το άρθρο 13 της οδηγίας, τα κράτη μέλη μπορούν να διατηρούν ή να θεσπίζουν περισσότερο αυστηρούς κανόνες σχετικά με την παραγωγή, την εισαγωγή, την πώληση και την κατανάλωση προϊόντων καπνού τους οποίους κρίνουν αναγκαίους για την προστασία της δημόσιας υγείας. Ωστόσο, οι κανόνες αυτοί πρέπε να είναι σύμφωνοι με τη συνθήκη ΕΚ.

Περαιτέρω δράση

Η Επιτροπή θα ενθαρρύνει τα κράτη μέλη να παρακολουθούν τυχόν εξελίξεις στις εισαγωγές, στις πωλήσεις και στην κατανάλωση προϊόντων καπνού και να λαμβάνουν τα κατάλληλα μέτρα για την προστασία των πολιτών τους σύμφωνα με το άρθρο 13. Η Επιτροπή θα προβαίνει σε εκτίμηση των μέτρων σύμφωνα με την οδηγία 98/34 σε συνέχεια κοινοποίησης από κράτος μέλος. Προκειμένου να μειωθεί η μύηση στο κάπνισμα και να προστατεύονται εξίσου οι καταναλωτές της ΕΕ σε όλα τα κράτη μέλη, θα πρέπει να διερευνηθεί το ενδεχόμενο εισαγωγής ασπρόμαυρης τυποποιημένης συσκευασίας σε όλα τα προϊόντα καπνού ως μια δυνατότητα για τη μείωση της ελκυστικότητας. Η Επιτροπή θα συνεκτιμήσει τυχόν αλλαγές σε συνέχεια της έκβασης των διαπραγματεύσεων για τον «κανονισμό του Ευρωπαϊκού Κοινοβουλίου και του Συμβουλίου για τον καθορισμό απαιτήσεων διαπίστευσης και εποπτείας της αγοράς σχετικά με την εμπορία των προϊόντων». |

Ανακύπτοντα θέματα

Στριφτά τσιγάρα

Πολλά κράτη μέλη επισημαίνουν ότι οι πωλήσεις, και συνεπώς η κατανάλωση, των στριφτών τσιγάρων αυξάνεται ραγδαία, ειδικά μεταξύ των νέων. Ο βασικός λόγος αυτής της εξέλιξης θεωρείται ότι είναι οι χαμηλότεροι φόροι που επιβάλλονται στα στριφτά τσιγάρα έναντι των τσιγάρων, με αποτέλεσμα να είναι χαμηλότερες οι τιμές λιανικής πώλησης.

Ορισμένα κράτη μέλη εφαρμόζουν τα ανώτατα όρια περιεκτικότητας σε πίσσα, νικοτίνη και μονοξείδιο του άνθρακα για τα τσιγάρα (10:1:10) και στα στριφτά τσιγάρα· σε άλλα κράτη μέλη δεν ισχύει ανάλογη απαίτηση, επειδή μέχρι τώρα δεν υπήρχε μια διεθνώς αποδεκτή μέθοδος μέτρησης.

Πρόσφατα επικυρώθηκε το μέρος 3 της μεθόδου ISO 15592 για τα στριφτά τσιγάρα.

Περαιτέρω δράση

Μέσω της διαδικασίας επιτροπολογίας μπορούν να εγκρίνονται επικυρωμένες και διεθνώς αναγνωρισμένες μέθοδοι μέτρησης για τα στριφτά τσιγάρα. Η Επιτροπή σκοπεύει να εξετάσει τη φορολόγηση του καπνού των στριφτών τσιγάρων κατά την επόμενη επανεξέταση του νομικού πλαισίου φορολόγησης του καπνού. |

Νέα προϊόντα καπνού και νικοτίνης

Αναδυόμενη αγορά

Όταν εκδόθηκε η οδηγία, το 2001, σκόπευε να καλύψει τα προϊόντα καπνού που κυκλοφορούσαν στην αγορά. Από τότε, τα προϊόντα καπνού διαφοροποιούνται όλο και περισσότερο. Εκτός από την ανάπτυξη νέων ειδών προϊόντων καπνού και νικοτίνης, ορισμένα καθιερωμένα προϊόντα καπνού και μοντέλα χρήσης γίνονται όλο και πιο δημοφιλή.

Κανονιστική πρόκληση

Η εμφάνιση νέων ειδών προϊόντων καπνού και προϊόντων που περιέχουν νικοτίνη θέτει το ερώτημα κατά πόσο το ισχύον κανονιστικό πλαίσιο για τα προϊόντα καπνού και η υφιστάμενη νομοθεσία για τα φάρμακα και τα τρόφιμα[21] επιτρέπουν την αποτελεσματική εξέταση όλων αυτών των ειδών προϊόντων.

Περαιτέρω δράση

Η Επιτροπή θα μελετήσει τις κανονιστικές προκλήσεις που περιγράφονται ανωτέρω με σκοπό τουλάχιστον να διασφαλίσει ότι τα νέα προϊόντα καπνού και/ή νικοτίνης, που κυκλοφορούν στην αγορά ρυθμίζονται κατάλληλα σε επίπεδο ΕΚ, ούτως ώστε να εξυπηρετούν τους σκοπούς της δημόσιας υγείας και της εσωτερικής αγοράς. Η Επιτροπή θα εξετάσει, επίσης, τη σχέση του κανονιστικού πλαισίου των προϊόντων καπνού με τη νομοθεσία για τα νέα τρόφιμα και τα φάρμακα. |

Ευθύνη του παραγωγού προϊόντων

Το Ευρωπαϊκό Κοινοβούλιο κάλεσε την Επιτροπή να εφαρμόσει τη ρήτρα ευθύνης για τα προϊόντα όσον αφορά τους παραγωγούς και να εισαγάγει την έννοια της ευθύνης του παραγωγού για τη χρηματοδότηση όλων των δαπανών ιατροφαρμακευτικής περίθαλψης που οφείλονται στην κατανάλωση καπνού. Στο άρθρο 19 για την ευθύνη του παραγωγού, η σύμβαση-πλαίσιο για τον έλεγχο του καπνού, της οποίας συμβαλλόμενο μέρος είναι η Επιτροπή, καλεί όλα τα συμβαλλόμενα μέρη να εξετάσουν το ενδεχόμενο λήψης νομοθετικών μέτρων ή της συμπλήρωσης της υφιστάμενης νομοθεσίας για την αντιμετώπιση της ποινικής και αστικής ευθύνης, συμπεριλαμβανομένης της αποζημίωσης, κατά περίπτωση.

Περαιτέρω δράση

Η Επιτροπή θα αναθέσει την εκπόνηση μελέτης για τους καλύτερους δυνατούς τρόπους ενίσχυσης της ευθύνης των καπνοπαραγωγών και εισαγωγέων καπνού στην ΕΕ καθώς και της ευθύνης τους για την χρηματοδότηση των δαπανών υγείας που οφείλονται στην κατανάλωση καπνού. Η μελέτη θα αποτελέσει τη βάση για την ανάληψη περαιτέρω δράσης. |

[1] EE L 194 της 18.7.2001, σ. 26.

[2] Τα ανώτατα όρια για την πίσσα, τη νικοτίνη και το μονοξείδιο του άνθρακα άρχισαν να εφαρμόζονται στα 14 κράτη μέλη (EU15 εκτός από την Ελλάδα) από την 1η Ιανουαρίου 2004. Στα 10 νέα κράτη μέλη άρχισαν να ισχύουν από την ένταξή τους, την 1η Μαΐου 2004, και στη Ρουμανία και στη Βουλγαρία από την ένταξή τους την 1η Ιανουαρίου 2007. Στην Ελλάδα τα όρια άρχισαν να εφαρμόζονται την 1η Ιανουαρίου 2007 μετά τη λήξη της προσωρινής παρέκκλισης.

[3] Ο κατάλογος των εγκεκριμένων εργαστηρίων διατίθεται στην ακόλουθη διεύθυνση: http://ec.europa.eu/health/ph_determinants/environment/IPP/documents/ev_20060625_en.pdf

[4] Το έγγραφο δημοσιεύεται στην ακόλουθη διεύθυνση: http://ec.europa.eu/health/ph_determinants/environment/IPP/documents/ev_20060625_en.pdf

[5] Όλες οι μέθοδοι μέτρησης που χρησιμοποιούνται, προς το παρόν, βασίζονται σε μηχανική δοκιμή που δεν είναι κατάλληλη για την εκτίμηση της ανθρώπινης έκθεσης στον καπνό. Μια δυνατότητα για την εκτίμηση της ανθρώπινης έκθεσης θα ήταν η χρήση βιοδεικτών αλλά χρειάζεται περισσότερη έρευνα για το θέμα αυτό.

[6] Στην πρώτη συνεδρίαση συμμετείχαν εργαστήρια από 5 κράτη μέλη και συγκεκριμένα τη Γαλλία, τη Γερμανία, το Ηνωμένο Βασίλειο, τις Κάτω Χώρες και τη Σουηδία. Ο εσωτερικός κανονισμός διατίθεται στον ιστοτόπο του δικτύου GoToLab μαζί με τον κατάλογο των μελών του: http://www.jrc.ec.europa.eu/project/gotolab/index.html

[7] Για τα κριτήρια ανεξαρτησίας βλέπε εγχειρίδιο "Cigarette yield measurement and some basic steps for laboratory approval", σ.5 (Μέτρηση της περιεκτικότητας των τσιγάρων και ορισμένα βασικά βήματα για την έγκριση των εργαστηρίων). http://ec.europa.eu/health/ph_determinants/environment/IPP/documents/ev_20060625_en.pdf

[8] Απόφαση της Επιτροπής 2003/641/ΕΚ της 5ης Σεπτεμβρίου 2003 για τη χρήση έγχρωμων φωτογραφιών ή άλλων εικονογραφήσεων ως προειδοποιήσεων για την υγεία στις συσκευασίες καπνού, ΕΕ L 226 της 10.9.2003, σ.24.

[9] Αυτές οι πρόσθετες προδιαγραφές καταρτίστηκαν με το παράρτημα ΙΙΙ της απόφασης C(2006) 1502 τελικό της 12 ης Απριλίου 2006 για την τροποποίηση της απόφασης του Μαΐου του 2005. Οι νέοι κανόνες επεξηγούνται με ένα ανεπίσημο έγγραφο οδηγιών που περιέχει προσαρμογές των προειδοποιήσεων για χώρες με μία γλώσσα και τρείς γλώσσες.

[10] Άρθρο 4 παράγραφος 5 της απόφασης 2003/641/ΕΚ

[11] Research voor Beleid. Kleurenfoto's op tabaksverpakkingen - Ervaringen in andere landen. Een onderzoek in opdracht van het ministerie van VWS, Leiden, 22 januari 2007. http://www.research.nl/index.cfm/28,4072,c, html/VGP-2745670B.pdf

[12] Το εγχειρίδιο "Reporting on tobacco ingredients" (Αναφορά συστατικών καπνού) διατίθεται στη διεύθυνση: http://ec.europa.eu/health/ph_determinants/environment/IPP/documents/ev_20060625_en.pdf

[13] Όι εργασίες της ΓΔ ΚΚΕρ θα επικεντρωθούν κυρίως στα εξής: ανάλυση των σειρών δεδομένων των συστατικών του καπνού, συντονισμός της εργασίας του δικτύου GoToLab, παροχή επιστημονικής συνδρομής για την κανονιστική διαδικασία, υποστήριξη της ΓΔ SANCO που επικουρεί την ομάδα εργασίας ΣΠΕΚ για τη ρύθμιση των προϊόντων καπνού, έλεγχος και συνοπτική παρουσίαση των πληροφοριών για τα συστατικά των προϊόντων καπνού που διέπονται από τον κανονισμό REACH και επισκόπηση των επιστημονικών δεδομένων για τον εθισμό.

[14] Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006 , για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/EΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ ΕΕ L 396 της 30.12.2006, σ. 1.

[15] Σχετικά με τα στοιχεία που πρέπει να υποβληθούν βλέπε ιδίως άρθρα 10-13 του κανονισμού REACH.

[16] Βλέπε δήλωση της Επιτροπής για τα συστατικά του καπνού στον ιστοτόπο του Συμβουλίου: http://register.consilium.europa.eu/pdf/en/06/st16/st16908-ad01.en06.pdf (το στοιχείο 30 αναφέρεται στον κανονισμό REACH, η δήλωση για τον καπνό αρχίζει στη σ. 16). Μαζί με τις υπόλοιπες δηλώσεις για τον κανονισμό REACH περιέχεται στα συνοπτικά πρακτικά της συνόδου του Συμβουλίου Περιβάλλοντος της 18 ης Δεκεμβρίου 2006 κατά την οποία εγκρίθηκε ο κανονισμός REACH (σχετ. 16908/06 Add 1).

[17] Η εντολή δημοσιεύεται στη διεύθυνση: http://ec.europa.eu/health/ph_risk/committees/04_scenihr/docs/scenihr_o_004.pdf

[18] Η προκαταρκτική γνωμοδότηση δημοσιεύεται στη διεύθυνση: http://ec.europa.eu/health/ph_risk/committees/04_scenihr/docs/scenihr_o_004.pdf

[19] Το Δικαστήριο στην απόφαση που εξέδωσε στις 18 Μαΐου 2006 στην υπόθεση C-343/05 (Επιτροπή κατά Φινλανδίας) κατέληξε ότι, στην περίπτωση της επαρχίας των νήσων Åland, η Φινλανδία παρέλειψε να μεταφέρει στην εθνική έννομη τάξη την απαγόρευση της εμπορίας καπνού προς μάσηση (snus) καθώς και την τήρησή της επί των νηολογημένων στη Φινλανδία σκαφών. Τον Οκτώβριο του 2007 η Επιτροπή αποφάσισε να παραπέμψει τη Φινλανδία στο Δικαστήριο λόγω μη συμμόρφωσης προς την προαναφερόμενη απόφαση.

[20] Κατά την επανεξέταση της οδηγίας θα πρέπει να εξεταστεί το ενδεχόμενο αλλαγών σε συνέχεια της έκβασης των διαπραγματεύσεων για τον «κανονισμό του Ευρωπαϊκού Κοινοβουλίου και του Συμβουλίου για τον καθορισμό απαιτήσεων διαπίστευσης και εποπτείας της αγοράς σχετικά με την εμπορία των προϊόντων».

[21] Οδηγία 2001/83/ΕΚ, ΕΕ L 311 της 28.11.2001. Κανονισμός (ΕΚ) αριθ. 178/2002, ΕΕ L 31 της 1.2.2000 σ. 1-24.